‘SAUK se rol moet ondersoek word’Hlaudi Motsoeneng. Foto: news.iafrica.com Pieter Mulder, leier van die VF Plus, het kommentaar gelewer na afloop van ŉ vergadering van die parlementêre portefeuljekomitee oor kommunikasie. Faith Muthambi, die minister van kommunikasie en die SAUK-raad moes aan die komitee verslag doen oor onder meer die onlangse omstredenheid by die openbare uitsaaier. Mulder het gesê dit is duidelik uit die afdanking van agt joernaliste by die SAUK en die bedanking van Jimmi Matthews sensuur word op groot skaal by die SAUK se nuusdienste ten gunste van die regering toegepas. “Alle Suid-Afrikaners word verplig om lisensiegeld te betaal en die Uitsaaiwet spel dit uit dat die SAUK ŉ openbare uitsaaier in belang van al Suid-Afrika se mense moet wees en nie ŉ regeringsuitsaaier in belang van die ANC nie,” het hy gesê. “Die rol en finansiering van die SAUK behoort ondersoek te word om die presiese rol en plek van die SAUK te bepaal. Dit is duidelik die raadslede en bestuur van die SAUK verstaan hul rol verkeerd. Die SAUK behoort nie aan die SAUK-raad of aan die minister of aan mnr. Hlaudi Motsoeneng nie, maar aan al Suid-Afrika se mense.” Mulder het verder gesê dit is ook vir hom duidelik die ANC is intern verdeeld oor hoe die huidige probleme by die SABC hanteer moet word. “Mnr. Gwede Mantashe, sekretaris-generaal van die ANC, het hom onlangs duidelik uitgelaat oor die SAUK se probleme en gesê ingryping is dringend nodig. Daarop het die ANC-lede in die parlementêre portefeuljekomitee by ŉ vorige vergadering ingestem ŉ ondersoek na die SAUK se probleme is nodig,” het Mulder gesê. “By vandag [Dinsdag] se portefeuljekomitee-vergadering het die minister al die besluite van die SAUK-raad verdedig en Motsoeneng en die ANC-lede van die komitee het opgespring en verklaar geen ondersoek is nodig nie.”